Na podlagi 70. člena Statuta Kinološke zveze Slovenije (v nadaljevanju: KZS) in 8. člena Pravilnika o strokovnem delu Kinološke zveze Slovenije (v nadaljevanju PSD KZS) je Delni zbor sodnikov za kraške ovčarje dne 26. 02. 2018 sprejel

# VZREJNI PRAVILNIK ZA KRAŠKE OVČARJE

Vzrejni pravilnik za kraške ovčarje (v nadaljevanju: VP) obravnava strokovno delo in strokovna vprašanja, ki zadevajo edino slovensko avtohtono pasmo psov. Določila tega pravilnika so usklajena z veljavnimi akti Mednarodne kinološke zveze [Fédération Cynologique Internationale](http://www.fci.be/) (v nadaljevanju FCI), z Zakonom o zaščiti živali R. Slovenije ter s PSD KZS. Vzrejni pravilnik za kraške ovčarje dodatno upošteva strokovne smernice in pravila na področju ohranjanja in vzreje avtohtonih pasem v R. Sloveniji.

## 1. člen

Zaradi specifičnosti pri vzreji VP dopolnjuje PSD KZS in obvezuje vse lastnike pasme, da ga dosledno upoštevajo. Cilj vzreje je kraški ovčar, ki je zdrav, značajsko stabilen in po zunanjosti ustreza pasemskemu standardu FCI. Osnovno načelo tega pravilnika je vzreja in razvoj te pasme v Sloveniji; poseben poudarek je tudi na ohranitvi in razvoju dela kraških ovčarjev. Pri vzreji se dosledno upošteva načelo genske pestrosti pri parjenju.

**2. člen**

Za vzrejo kraških ovčarjev v R. Sloveniji je pristojna izključno Državna vzrejna komisija.

## 3. člen

Državna vzrejna komisija ( v nadaljevanju: DVK ) načeloma dvakrat letno organizira ocenjevanje zunanjosti in vzrejni pregled, in sicer spomladi in jeseni. DVK izjemoma opravi tudi izredno oceno zunanjosti in vzrejni pregled v skladu s pravili PSD KZS za samca / samico, če presodi, da lahko vzreji koristi. Lastnik mora v takem primeru predčasno pridobiti soglasje DVK za izvedbo izrednega pregleda. Stroški tovrstnega pregleda po ceniku KZS v celoti bremenijo lastnika samca / samice. Oceno zunanjosti in vzrejni pregled ( redni in izredni ) opravljata vedno najmanj dva člana DVK.

## 4. člen

Datum in kraj ocenjevanja zunanjosti ter vzrejnega pregleda se objavi na spletni strani KZS najmanj 20 dni pred prireditvijo.

Za udeležbo na ocenjevanju zunanjosti in vzrejnem pregledu se morajo udeleženci predhodno pisno prijaviti, vsaj 5 dni pred prireditvijo. Preden samec / samica pristopi k vzrejnemu pregledu, je treba preveriti njegovo / njeno identiteto.

Na vzrejnem pregledu lahko sodelujejo samci / samice, ki izpolnjujejo naslednje pogoje:

* imeti morajo originalni rodovnik, ki ga priznava FCI,
* vpisani morajo biti v slovensko rodovno knjigo,
* imeti morajo izdelan DNA profil,
* imeti morajo veljaven potni list - knjižico o cepljenju,
* starost samca in samice za pristop na vzrejni pregled je 12 mesecev,
* prijavi morajo priložiti še potrdilo o vplačilu za opravljeno storitev.

Če samec / samica na dan vzrejnega pregleda nima vseh zahtevanih dokumentov, jih je lastnik dolžan predložiti DVK v roku 30 dni. V nasprotnem primeru vzrejni pregled ni veljaven.

Slikanje kolkov in komolcev za ugotavljanje stopnje kolčne / komolčne displazije načeloma ni obvezno, je pa zelo priporočljivo. Slikanje pa je obvezno v primeru, če se na vzrejnem pregledu ob prikazu gibanja posumi na večjo stopnjo displazije. V tem primeru je slikanje obvezen pogoj za morebitno pridobitev vzrejnega dovoljenja.

**5. člen**

Na vzrejnem pregledu se najprej izvede ocenjevanje zunanjosti, ker se za vzrejo upošteva le ocena, pridobljena na ocenjevanju zunanjosti v okviru vzrejnega pregleda oziroma izrednega vzrejnega pregleda.

Na vzrejnem pregledu se izvede merjenje telesa in oceni:

* splošni izgled glede na standard pasme,
* zgradbo telesa - okostje, zobovje,
* primerno telesno kondicijo,
* gibanje,
* značaj.

Po vzrejnem pregledu in pregledu dokumentov DVK izda vzrejno dovoljenje samcem in samicam, ki so uspešno opravili vzrejni pregled, pri čemer se jih oceni z naslednjimi oznakami:

* primeren(na) za vzrejo oznaka A
* pogojno primeren(na) za vzrejo oznaka B
* vzrejna prepoved - ni primeren(na) za vzrejo oznaka C

Pogoj za vzrejo je načeloma po formuli tudi polnoštevilno zobovje škarjastega ugriza. Če ima samec / samica kleščast ugriz ali neravno linijo zgornjih / spodnjih sekalcev, za vzrejno dovoljenje DVK odloča o vsakem primeru posebej.

Samcem / samicam se na vzrejnem pregledu pregleda tudi oči zaradi ugotavljanja stopnje pojava trepalnic v dveh vrstah - distihiaze. Če je bila pri pregledu oči ugotovljena zelo visoka stopnja distihiaze (skupaj preko 20 distihij na obeh očesih, ali občutno solzenje), se jim lahko vzreja prepove.

V primeru vzrejne kombinacije, kjer je pri samcu / samici prisotna distihiaza, mora imeti partner oči brez distihij oziroma manjše število distihij. V primeru nestrinjanja z vzrejno prepovedjo je merodajna diagnoza veterinarskega specialista.

Če samec / samica s pozitivno oceno zunanjosti pridobi na vzrejnem pregledu pogojno vzrejno dovoljenje le za eno leglo, pomeni, da je DVK ugotovila, da je pogojno vzrejno primeren (-a).

Pogojno vzrejno oceno dobi samec / samica, ki sicer ustreza pasemskemu standardu, ima primeren značaj, ima pa hibe, ki bi se lahko dedovale. Pogojna vzrejna ocena se samcu / samici podeli za eno leglo. Vzrejno dovoljenje se mu / ji lahko podaljša le na podlagi pregleda in predložitve pozitivne ocenitve vsaj 2/3 legla pri starosti 6 – 9 mesecev, ali privoda mladičev na vzrejni pregled, kjer je zanje pregled brezplačen.

## 6. člen

DVK izreče prepoved vzreje samcu / samici s pozitivno telesno oceno, če:

* ima hibe, ki jih pasemski standard opredeljuje kot izključitvene,
* je v slabem zdravstvenem stanju ali slabi kondiciji,
* ima netipičen značaj glede na zahteve pasemskega standarda ( agresivnost / plašnost ),
* je predgrizav ali podgrizav; pri kleščastem ugrizu in neravni liniji sekalcev DVK odloča o vsakem primeru posebej,
* je monorhid / kriptorhid ( za monorhidnost velja vzrejna prepoved, razen če je bilo eno modo zaradi poškodbe ali bolezni odstranjeno in je o tem na voljo verodostojno veterinarsko potrdilo ),
* ima večjo stopnjo distihiaze ali izrazit entropij ali ektropij,

- ima epilepsijo,

* ima kolčno displazijo: samci večjo kot »B2«, samice večjo od »C«.

## 7. člen

Odločitev DVK na vzrejnem pregledu je dokončna. Zoper sprejete odločitve ni pritožb, razen če so kršena pravila tega pravilnika ali PSD KZS, ali pa je bila storjena strokovna napaka. Pritožba mora biti podana v pisni obliki pred zaključkom vzrejnega pregleda in se obravnava na pregledu samem.

**8. člen**

Samice se lahko parijo od 18. meseca starosti dalje, samci pa po opravljenem vzrejnem pregledu. Opravljen vzrejni pregled je, razen v izjemnih primerih, trajen. Samico lahko parimo v razmaku veljavnem po Zakonu o zaščiti živali RS. V leglu je dovoljeno obdržati vse zdrave mladiče, ki ustrezajo pasmi.

**9. člen**

Samicam se dovolijo paritve praviloma do dopolnjenega 8 leta starosti (velja dan paritve), samcem pa dokler so v normalni paritveni kondiciji.

Vsak posamezen samec lahko v svoji vzrejni dobi uspešno pari 3 samice. Odstopanja od tega pravila lahko izjemoma potrdi le DVK.

## 10. člen

DVK izda vzrejno dovoljenje samcem / samicam, ki so uspešno opravili vzrejni pregled, najkasneje en mesec po opravljenem pregledu. Vzrejne knjižice praviloma izpolnjuje predsednik vzrejne komisije ali pa imenovani član komisije.

Pred paritvijo sta lastnika samca in samice dolžna preveriti veljavnost obeh vzrejnih dovoljenj.

## 11. člen

DVK lahko samcu / samici prekliče veljavnost vzrejnega dovoljenja, če ugotovi, da:

* je nosilec (-ka) težjih dednih hib,
* je bil (-a) parjen (-a) samovoljno (s samcem / samico brez ocene zunanjosti oziroma vzrejnega dovoljenja) ali s partnerji, ki ne ustrezajo našim vzrejnim določilom,
* je bila samica parjena s samcem v tujini, ki ne izpolnjuje naših vzrejnih določil,
* so ob pregledu legla mladiči in samica v pogojih, ki jih Zakon o zaščiti živali navaja kot neprimerne za bivanje, dokler lastnik samice ( vzreditelj ) ne izpolni osnovnih pogojev za vzrejo.

## 12. člen

Samec / samica pristopi na vzrejni pregled praviloma enkrat v življenju. V posebnih primerih lahko DVK odloči, da se ga / jo ponovno privede na pregled. To določilo velja zato, ker je telesni razvoj kraških ovčarjev počasnejši, kar moramo pri naši avtohtoni pasmi še posebej upoštevati.

## 13. člen

Lastnik samice ima pravico sam izbrati samca; o izbiri se mora obvezno posvetovati z DVK in pridobiti njeno soglasje.

Če želi lastnik pariti samico v tujini, mora pred paritvijo pridobiti pisno soglasje DVK. Prošnji za paritev v tujini mora biti priložena fotokopija rodovnika samca, iz katerega je razvidno njegovo lastništvo, analiza DNA profila in vzrejno dovoljenje, če tega predpisuje njegova matična organizacija.

Pred paritvijo ima lastnik samice pravico zaprositi KZS za registracijo psarne.

**14. člen**

Prijavo paritve potrdi predsednik ali imenovani član DVK. Lastnik samice je dolžan prijaviti paritev na KZS v roku, ki ga predpisuje. Izpolniti mora predpisani obrazec, ki je objavljen na spletni strani KZS.

## 15. člen

Skočnina je po pravilih FCI izključni dogovor med lastnikom samca in samice ter se ureja pred opravljenim skokom, kot to določa pravilnik FCI.

Lastnik samice se lahko odloči za umetno oploditev, če naravni zaskok ne bi uspel; samica se lahko oplodi tudi z zamrznjenim ali ohlajenim semenom. Postopek umetne oploditve izvede veterinar ali druga usposobljena oseba; potrdilo o opravljeni umetni osemenitvi mora biti priloga prijavi paritve; oploditev z zmrznjenim oz. ohlajenim semenom se lahko ponavlja.

## 16. člen

Dolžnosti lastnika samca so:

skrbi za njegovo zdravstveno in kondicijsko stanje,

skrbi za njegove bivalne razmere in zoo-higieno,

 upošteva nasvete in predpise s področja vzreje, ki jih določata DVK in KSV.

## 17. člen

Vzreditelj je oseba, ki je uradni lastnik samice v času njene paritve in njenega legla. Če je samica v solastništvu dveh ali več oseb, ki ne živijo v skupnem gospodinjstvu, je lahko vzreditelj le eden od lastnikov, ki lastništvo izkazuje s pisnim dogovorom, v katerem je ta pravica navedena in jo podpišejo vsi solastniki. Fotokopija dogovora mora biti obvezno priložena k prijavi paritve.

Če lastnik odstopi samca / samico drugi osebi v namen vzreje, mora skupaj s prijavo paritve predložiti tudi dogovor o prenosu pravice do vzreje. V dogovoru morajo biti navedene pravice in obveznosti obeh oseb in določen čas, v katerem mora začasni lastnik vrniti samca / samico ter dokumente prvotnemu lastniku.

## 18. člen

Dolžnosti vzreditelja so:

 skrb za kondicijsko in zdravstveno stanje psice,

primerno prehrano v času brejosti in mlečnosti,

primerna oskrba mladičev ter njihove bivalne razmere in zoo-higieno,

socializiranje mladičev,

skrb, da nimajo notranjih in zunanjih zajedavcev, opravi prvo zaščitno cepljenje,

upošteva nasvete in predpise s področja vzreje, ki jih predpisuje DVK v okviru KSV.

## 19. člen

Če DVK ugotovi, da je vzreditelj paril samico z ne-rodovniškim samcem oziroma vzredil leglo ne-rodovniških mladičev, mu lahko prepove nadaljnjo vzrejo.

DVK lahko prepove paritve tudi samcu, katerega lastnik ne spoštuje določil tega pravilnika. Vzrejno prepoved predlaga DVK za dobo od enega do petih let glede na stopnjo kršitve, potrdi pa jo KSV.

**20. člen**

Vzreditelj je dolžan prijaviti leglo na KZS, v predpisanem. Vzreditelj je dolžan obvestiti DVK v primeru, ko legla ni bilo. DVK si pridržuje pravico do preverjanja zadovoljivosti pogojev za vzrejo, izjemoma tudi skupaj s pristojnim veterinarskim inšpektorjem.

Vzrejni referent KZS mora takoj po ogledu legla DVK obvestiti:

* če vzreditelj nima ustreznih pogojev za vzrejo,
* če mladiči odstopajo od standarda pasme.

Tako leglo si nato ogleda še pooblaščeni član DVK in poda svoje mnenje.

## 21. člen

Lastnik samca / samice mora DVK sporočiti vsako spremembo lastništva živali. Lastnik je dolžan sporočiti tudi pogin živali.

## 22. člen

Vsa odstopanja od zgoraj navedenih določil lahko izjemoma sprejme le DVK, potrdi pa KSV. Neupoštevanje vzrejnega pravilnika se kaznuje v skladu z Disciplinskim pravilnikom KZS.

## 23. člen

Pravilnik razlaga DVK; dopolnitve in spremembe se sprejemajo na enak način kot sam pravilnik.

Pravilnik je bil sprejet na Delnem zboru za kraške ovčarje dne 26.02. 2018. KSV KZS ga je pregledala in potrdila na svoji 34. redni seji, dne 19.07. 2018 s sklepom 4-34/2018 ter seznanila Upravni odbor KZS. Pravilnik s tem datumom prične veljati.